Frostrósir verða á tveimur stöðum á Vesturlandi Frostrósir halda í ár upp á tíunda tónleikaárið og blása til tónleikaveislu í desember . Líkt og undanfarin ár mun hópurinn gera víðreist um landið og í tilefni afmælisins verða allir landshlutar sóttir heim . Tónleikaferðin hefst á Vesturlandi í byrjun aðventu en haldnir verða tónleikar í Klifi í Ólafsvík 29. nóvember kl. 20:00 og í Bíóhöllinni á Akranesi 30. nóvember kl. 21:00 . „ Bíóhöllinn er frábært tónleikahús og við hlökkum til að koma aftur á Skagann . Einnig er alltaf ánægjulegt að koma í Ólafsvík og einstaklega vel tekið þar á móti okkur í þeirra flotta húsi , “ segir Samúel Kristjánsson framkvæmdastjóri Frostrósa . Með Frostrósum á Akranesi syngur sönghópur úr öllum skólunum á Akranesi undir stjórn Katrínar Valdísar Hjartardóttur . „ Hópurinn er sérstaklega settur saman fyrir þetta tilefni og mikil spenna hjá þeim sem tóku þátt í fyrsta skipti í fyrra að vera með aftur í ár , “ segir Katrín Valdís . Í Ólafsvík syngur Barna - og skólakór Snæfellsbæjar með Frostrósunum . Flytjendur í Hringferð Frostrósa um landið verða Friðrik Ómar , Garðar Thór Cortes , Hera Björk , Margrét Eir og Vala Guðna . Með þeim syngur sönghópurinn og félagar úr Stórhljómsveit Frostrósa undir stjórn Karls O. Olgeirssonar . Miðasala hefst 3. október en sérstök forsala fyrir vini Frostrósa á Facebook og félaga á póstlista Frostrósa verður föstudaginn 30. september . Nánari upplýsingar á www.frostrosir.is og í auglýsingu í Skessuhorni .